Oulun poliisin mukaan rikokset ovat aiheuttaneet viime aikoina asiatonta ja jopa uhkaavaa käyttäytymistä ulkomaalaisia tai siltä näyttäviä ihmisiä kohtaan. Kuva: Heikki Uusitalo

Oulua kuohuttavat lukuisat lapsiin kohdistuneet seksuaalirikokset, jotka ovat tulleet ilmi vuoden jälkipuolen aikana. Tapauksissa epäiltyinä on ulkomaalaistaustaisia miehiä.

Oulun poliisin mukaan rikokset ovat aiheuttaneet viime aikoina asiatonta ja jopa uhkaavaa käyttäytymistä ulkomaalaisia tai siltä näyttäviä ihmisiä kohtaan. Näin on tapahtunut virkavallan mukaan jopa sellaisessa tilanteessa, jossa liikkeellä on ollut ulkomaalaistaustainen perhe lasten kanssa.

Poliisi kirjoittaa tiedotteessaan, että on ymmärrettävää, että seksuaalirikokset herättävät voimakkaita tunteita ja ärtymystä. Poliisi kuitenkin korostaa, ettei kukaan Suomessa oleskeleva saa joutua aiheettomasti epäilyksenalaiseksi, pilkatuksi tai tuntea oloansa uhatuksi.

"Vaikka viime päivinä olemme tiedottaneet useista samankaltaisista, törkeistä rikosepäilyistä, ei oikeutta saa missään tapauksessa ottaa omiin käsiin. Poliisi vetoaakin siihen, ettei se joudu selvittelemään ns. viharikoksina tehtyjä rikoksia ulkomaalaistaustaisia henkilöitä kohtaan, vaan saa käyttää senkin ajan näiden törkeiden lapsiin kohdistuneiden rikosten tehokkaaseen tutkintaan", poliisin tiedotteessa todetaan.

Oulun poliisilaitos tutkii tällä hetkellä yhteensä viittä alaikäiseen tyttöön kohdistunutta seksuaalirikosta. Rikosnimikkeinä jutuissa on muun muassa törkeä lapsen seksuaalinen hyväksikäyttö ja törkeä raiskaus.

Viimeisin käänne tapauksissa on Saksassa kiinniotetun miehen pääseminen vapaaksi. Näin kävi poliisin mukaan maiden viranomaisten välisen tietokatkon vuoksi.